Σκοποί και προβλήματα της μετανάστευσης
Ειδικό αφιέρωμα του περιοδικού Mediterranean Quarterly για το θέμα της μετανάστευσης. 
Ο Βουλευτής Tόμας Τανκρέντο από την Πολιτεία του Κολοράντο, μιλώντας την εβδομάδα αυτή από το βήμα της Αμερικανικής Βουλής, ζήτησε να καταχωρηθεί στα πρακτικά άρθρο του που δημοσιεύθηκε πρόσφατα στα πλαίσια ειδικού αφιερώματος το οποίο έκανε έγκυρο περιοδικό στο θέμα της Μετανάστευσης, των σκοπών που αυτή εξυπηρετεί αλλά και των προβλημάτων που δημιουργεί. Ο Βουλευτής Τανκρέντο εξήρε την πρωτοβουλία του περιοδικού αυτού, που εκδίδεται στις Ηνωμένες Πολιτείες από τον εκδοτικό οίκο του Πανεπιστημίου Ντιούκ, υπό την αρχισυνταξία του διακεκριμένου Ελληνοαμερικανού καθηγητή πολιτικών επιστημών Νικόλαου Σταύρου, με το όνομα «Mediterranean Quarterly». Όπως είπε ο κύριος Τανκρέντο, η Ιστορία διδάσκει πολλά μαθήματα σε όσους ενδιαφέρονται να την μελετήσουν αλλά επιφυλάσσει και μεγάλες εκπλήξεις σε εκείνους που προτιμούν να την αγνοούν. Οι αρχισυντάκτες του περιοδικού “Mediterranean Quarterly”, συνέχισε ο Αμερικανός βουλευτής, έχοντας πλήρη επίγνωση και των μαθημάτων αλλά και των εκπλήξεων της Ιστορίας, αποφάσισαν να εξετάσουν περιεκτικά ένα ιστορικό φαινόμενο που φαίνεται πως αποτελεί τη ρίζα της σημερινής παγκόσμιας αστάθειας. Το φαινόμενο αυτό είναι η μαζική μετανάστευση ανθρώπων που είτε επιδιώκουν την εξασφάλιση των απολύτως απαραίτητων μέσων για επιβίωση είτε επιχειρούν να γλιτώσουν από την τυραννία βάναυσων ηγεμόνων. Ο Βουλευτής από το Κολοράντο έδωσε στη συνέχεια τα εξής συγκλονιστικά στατιστικά στοιχεία: Κάθε χρόνο, κάπου εκατό εκατομμύρια άτομα αφήνουν τα πατρογονικά εδάφη ή επιδιώκουν να τα εγκαταλείψουν μη γνωρίζοντας προκαταβολικά που και πως θα καταλήξουν. Πάνω από δέκα εκατομμύρια παράνομοι μετανάστες ήρθαν στις Ηνωμένες Πολιτείες και μόνο από την εποχή της τελευταίας «αμνηστίας» το 1986 και πολλοί άλλοι εξακολουθούν να μπαίνουν παράνομα στη χώρα αυτή με την ελπίδα ότι θα βρουν ένα καλύτερο μέλλον. Κάπου ένα εκατομμύριο Αλβανοί, που αντιστοιχούν στο ένα τέταρτο περίπου του συνολικού πληθυσμού της Αλβανίας, έχουν βρει καταφύγιο σε γειτονικά κράτη της Βαλκανικής από τότε που κατέρρευσε το κομμουνιστικό σύστημα της χώρας τους. Δεκάδες χιλιάδες Τούρκοι εγκαταλείπουν κάθε χρόνο τα πάτρια εδάφη για να εξασφαλίσουν κάποια δουλειά στη Δυτική Ευρώπη, παρά τις πολιτιστικές διακρίσεις που ξέρουν ότι θα υποστούν στην προσπάθειά τους αυτή. Επίσης πολλές νέες κοπέλες από τις φτωχότερες περιοχές της άλλοτε «Σοβιετικής Αυτοκρατορίας» έχουν χαθεί μέσα στη ζούγκλα του ανθρώπινου δουλεμπορίου και έχουν γίνει καταναλώσιμα προϊόντα ενός αποτροπιαστικού εμπορίου που διευθύνουν σπείρες του επικίνδυνου υπόκοσμου. Σύμφωνα με πρόσφατα στατιστικά στοιχεία των Ελληνικών αρχών, κάπου δεκαεπτά χιλιάδες γυναίκες πέφτουν κάθε χρόνο στην πλεκτάνη σωματεμπόρων που δρουν στα Βαλκάνια και μόνο. Αλβανοί μαφιόζοι, σε συνεργασία με άλλοτε εχθρούς τους και με διακλαδώσεις που εκτείνονται μέχρι το Αφγανιστάν, ελέγχουν επικερδείς επιχειρήσεις λαθρεμπορίου ναρκωτικών και όπλων καθώς επίσης και παράνομης διακίνησης ανθρώπων κατά μήκος διεθνών συνόρων σχεδόν ατιμωρητί. Και όπως συνέβαινε σε παλαιότερες εποχές, η Μεσόγειος έχει γίνει και πάλι σταυροδρόμι ανθρώπινων περασμάτων αλλά επίσης και σκηνή στην οποία σε σχεδόν καθημερινή βάση παίζεται εκ του φυσικού μια μεγάλη ανθρώπινη τραγωδία. Ανθρώπινα φορτία μετακινούνται από το ένα νησί του Ανατολικού Αιγαίου σε άλλο πάνω σε σαπιοκάραβα των οποίων το πλήρωμα καραδοκεί για ευκαιρίες που θα του επιτρέψουν να ξεφορτώσει τις δυστυχισμένες υπάρξεις που μεταφέρει σε κάποια ξηρά και να τις ξεφορτωθεί μια και καλή αφού τους έχει πια απομυζήσει και την τελευταία δεκάρα που είχαν σε αντάλλαγμα για το ταξίδι τους αυτό. Στις Αφρικανικές ακτές του Γιβραλτάρ, χιλιάδες αφρικανοί περιμένουν υπομονετικά για την πρώτη ευκαιρία που θα τους δοθεί να διασχίσουν την στενή λωρίδα θάλασσας που εκτείνεται μπροστά τους και να πατήσουν το πόδι τους στην Ευρώπη. Πολλοί παράνομοι μετανάστες από την Αίγυπτο, το Ιράκ, το Πακιστάν, τις Φιλιππίνες και το Μπάνγκλα Ντές κατάφεραν και μπήκαν στην Ελλάδα, την Ιταλία, τη Γαλλία και την Ισπανία στα τελευταία χρόνια. Η άνθρωποι αυτοί κουβάλησαν μαζί τους την φτώχια και τη δυστυχία που τους κυνήγαγε στη χώρα της προέλευσής τους αλλά επίσης έφεραν πολύ προσωπικό δυναμισμό και ακόμα πιο πολλές ελπίδες. Ο ερχομός τους δημιούργησε καινούργιες κοινωνικές και πολιτικές ανησυχίες και πιο πρόσφατα ανησυχίες στον τομέα της ασφάλειας. Ο Τόμας Τανκρέντο δήλωσε στην Αμερικανική Βουλή ότι τα άρθρα που δημοσιεύονται στο ειδικό αφιέρωμα του περιοδικού Μediterranean Quarterly εξετάζουν τα προβλήματα της μετανάστευσης τόσο στις χώρες προορισμού των μεταναστών όσο και στις χώρες προέλευσής τους. Μεταξύ άλλων εξετάζουν την κοινωνική υποδομή των χωρών προέλευσης σε μια προσπάθεια να προσδιορίσει σε τι οφείλεται η αδυναμία των χωρών αυτών να εκμεταλλευθούν τους φυσικούς πόρους που έχουν για την ικανοποίηση των προσδοκιών των πολιτών τους. Κατά τον Βουλευτή Τανκρέντο, με το να εξετάζουν οι εκδότες του περιοδικού το πρόβλημα μέσα από το πρίσμα και των δύο πλευρών του διαχωρίσματος, βοηθούν στη διεξαγωγή ενός διαλόγου γύρω από την πραγματικότητα της σιωπηρής μεταναστευτικής εισβολής, πού εάν συνεχιστεί ανεξέλεγκτα, θα μπορούσε να αναστατώσει την παγκόσμια πολιτική σκηνή και να προκαλέσει οικουμενική αναταραχή για πολλές επερχόμενες γενεές.